标题：三密
三密  《 佛学大词典 》
(一)依显教之解释，不能以凡虑测得之佛之三业，称为三密。据大智度论卷十载：(1) 身密，如来处大会中，众见佛之身色及身长不同，乃至现大神变，皆不可思议。(2)语密，佛说法时，或一里，或十里，或百千万里外皆得闻佛音声。又于同一会中，或闻说布施，或闻说持戒等，各各随心所闻，皆不可思议。(3)意密，佛常处寂定，凡所思惟观察，皆不可思议。
(二)密教以佛之三业属体、相、用三大中之用大（真如之作用），其作用甚深微细，为凡虑所不及，等觉十地亦不能见闻，故称三密，与众生之三业相应，能成就不思议之业用。众生之三业非但契合佛之三业，且含摄于其中，又众生心中隐秘之本性同于佛之三密，即众生三业之实相皆是六大法性之作用，与佛之三业相同，故亦称三密。众生之三密中，行者手作本尊之印契，乃至行、住、坐、卧等一切事业，皆称身密。行者口诵真言，乃至一切言语等口业，皆称语密。行者心观本尊，乃至随事起念一切事业，皆称意密。众生之三业相应于佛之三密，称为三密用大，与‘六大体大’、‘四曼相大’合称三大。
佛之三密遍满宇宙，具体而言则有四种曼荼罗身，其中相好具足之大曼荼罗即如来之身密；三昧耶曼荼罗以密印及种种标帜表示本誓，为如来之意密；法曼荼罗是种子、真言、陀罗尼等言教，为如来之语密；羯磨曼荼罗通于以上三曼荼罗，故通三密。又佛部、莲华部、金刚部依序配于身、语、意三密。
又三密有有相、无相二种：(一)有相三密，佛与众生互融，入于瑜伽境界，众生身结印（身密）、口诵真言（口密）、意观本尊（意密），此即有相三密。(二)无相三密，众生所有身、语之行为、内心所思考者皆为三密，此即无相三密。基于有相三密，佛之三密加护摄持在众生之三业上，称为三密加持。佛之三密与众生之三密相应融合，称为三密相应（三密瑜伽）。另如行者与本尊一体化，当身即可成佛，称为即身成佛。清净三业之观法，称为三密观（又作三金刚观、三金观、三吽观），即在身、口、意三处观‘吽’字，此乃观象征五智之五钴金刚杵，以清净三业罪障之观法。
此外，三密有四重之本末，第一重，意密之德显了，是为本；身、口二密随观心，成本尊之所作，是为末。第二重，三密皆同至第一实际妙极之境，故平等而无本末之分。第三重，由因至果以意为本，佛果之正位以身相为本，果后之方便以言说为本，故三密互有本末。第四重，身是体，为佛部，故为本；语、意是相用，为莲华、金刚二部，故为末。
关于三密与六大、四曼之关系，有横、竖二义。就竖义而言，六大之中，地、水、火三大为身密，风、空二大为语密，识大为意密。在四曼之中，字、印、形次第为语、身、意三密。就横义而言，一切显色为身密，一切音声为语密，一切理趣为意密。依此横、竖二义，在三密之中摄体相，故四曼、六大微细法体，乃至少分如邻虚，亦无非业用，三密之一法得摄尽众德，故三密即大日如来。[大宝积经卷十密迹金刚力士会、金刚顶瑜伽中略出念诵经卷一、菩提心论、大日经疏卷一、十住心论卷十、辨显密二教论卷下、大日经开题、五轮九字明秘密释、即身成佛义]
三密  《 丁福保佛学大辞典 》
（术语）身密，语密，意密也。今分为如来自证之三密与众生修行之三密而辨之，如来三密者，身语意之三业，本来平等，身等于语，语等于意，皆遍法界，谓为法佛平等之三密。然则一切之形色为身密，一切之音声为语密，一切之理为意密也。而谓之为密者，非秘隐于人之谓，乃以此等之义为法佛自证之境，无凡人之分，故谓之密，又吾等于一切平等，虽本来具之，然以惑染隐秘之，故谓之密也。显教虽于密迹力士经说佛之三密不可思议，然未显一一之三业所作，尽法性之至理。又，凡夫为印言观想，即与如来之三密同备无尽之德用，又依三密之加持力，自他同有灭罪障，禳灾疫，除病患等无量之不思议，均未说也。密教则颇能说其真实之相。见辨惑指南四。修行三密。吾等既具法佛之三密，然为感染而不能证得之，故以佛之大悲心，使众生行生佛平等之三密。身结印契是身密，口诵真言为语密，意观其种子，或观其三昧耶形，或观其本尊，是为意密。行此三密，则为如来之三密所加持，众生之三业与如来之三密，入我我入，无二无别，谓之三密相应。依三密相应，成就一切之悉地也。菩提心论曰：‘凡修习瑜伽观行人，当须具修三密行，证悟五相成身义也。所言三密者：一、身密者，如结契印召请圣众是也。二、语密者，如密诵真言令文句了了分明无谬误也。三、意密者，如住瑜伽相应白净月满观菩提心也。’大日经疏一曰：‘入真言门略有三事：一者身密门，二者语密门，三者心密门。（中略）行者以此三方便自净三业，即为如来三密之所加持，乃至能于此生满足地波罗蜜不复经历劫数，备修诸对治行。’又‘然毗卢遮那内证之德，以加持故从一一智印各现执金刚神，形色性类皆有表象，各随本缘性欲引摄众生。若诸行人殷勤修习能令三业同于本尊，从此一门，得入法界。’然是为对于劣机之方便。非为至极。以无相之三密为至极也。大日经供养法曰：‘甚深无相法，劣慧所不堪。为应彼等故，兼说有相法。’要略念诵经曰：‘相无相甚深，少智所不能入。依无相说相，摄彼二种人。’
三密  《 陈义孝佛学常见辞汇 》
身密、语密、意密。就佛界言：大日如来，为遍法界之身，故法界体相，为其身密，一切声音，为其语密，周遍之识大，为其意密。就众生言：手结印契为身密，口诵真言为语密，心观本尊之法相为意密。
如来三密（身密、口密、意密）
大宝积经卷第十 
西晋三藏法师竺法护译
密迹金刚力士会第三之三
尔时，寂意复问密迹金刚力士：“如来有几事秘要？一切声闻、诸缘觉地所不能及也，何况凡庶闇蔽之类！善哉！密迹，愿意乐任，颁宣如来秘要普入，一切众会咸欲闻之。”
密迹力士谓寂意曰：“谛听！谛听！善思念之，今当敷演如来秘要，有三事。何谓为三？一曰身密，二曰口密，三曰意密。
“何谓身密？如来于斯无所思想，亦不惟念，普现一切威仪礼节。或有诸天人民，自喜经行，见睹如来经行之时，诸天人民心自念言：‘世尊为上。’斯等逮见如来身密。佛之所念亦不思望，一切众生睹见如来至真妙德威仪：若诸天人喜坐，见如来坐；若诸天人喜卧，见如来卧；若喜听经，见如来说经；若喜寂静，见如来默然；若喜禅思，见如来三昧；若天人民目视不眴者，见如来目未曾眴；若意自在有喜光者，便见如来光无所碍；喜紫金色者，亦见紫磨金色；若诸天人民喜银色、水精色、琉璃色、玛瑙色、砗磲，黄色、真珠、正白、正赤、黄白红紫色，或取明月珠色、暴乱色、炎光、日、月、四天王、释、梵、阿须伦，或中分色、须弥华色，或思妙色，或药形色，或碧石色，或无忧华旃匐色，或思夷华色，或青莲红黄白华色，或了忉利天色，或毗沙门王颜，或四天王形，首藏青帝、黄帝、赤帝、白帝，或虚空净，或天人民心志无量品色各异，亦见如来若干品种功勋德色。
“如是，寂意，正使江河沙等诸佛世界满中众生有含命类，展转相爱，展转相生，皆决罪毕得为人形，从思想生。其中一人正使所生，亦犹如彼一切众生，如来亦见若干品色，威仪礼节，心所好乐，不可限量；悉欲察知本末言行，亦复如是。如来至真，有以是缘各于众生，现如来像威仪礼节言行使然。犹如一人心得解脱，不与二人俱共同也。欲宣至实心得解脱乃至乎道，如来至真乃能可悦一切众生。以悦众生显示色像，威仪礼节言行亦然。犹如，寂意，清净明镜，随其色貌以往照之，则现其像不失本类，等示无异未曾变改，明镜照形亦无想念。如来如是，虽以法济一切众生，无有想念，无利养心，可悦一切众生心行，随上中下深浅之法，开化度脱三界迷惑。是为如来身行秘要。”
密迹金刚力士复谓寂意菩萨：“如来秘要亦不分别阴、种、诸入，不归罪福，不生尘劳，不成父母，无四大胞胎，亦无骨肉、所闻功勋，无涂华香，悉无所有，不系在色，无出入息，寿命灭尽。欲知佛身则是法身，身无有色，无众妄想，所现色相为贪慕好求豪尊位众生之故，而示形相令目睹矣！法相静寂，为敬慧故，一切众生使趣天眼。”
密迹复谓寂意：“若有众生俱在一会，各见佛身，以缘意睹。其远住观住本不见。其住本也，见住远不见者，无意缘也。见者，以乱意缘不见也。若以意缘不得见者，若以己身而察见之。用见他人故，不见之也。又见他人故，复能见者，用见己心故，不见之也。其在梦中有所见者，从梦觉已则无所见也。定意所见起无所见，起往所见定无所见。其空静所见不静不见，其在空静则无不见。其见无业，离于无业无所见之。其离无业乃有所见一无所见。”
密迹复谓寂意：“其如来身从无数事，各随显现其色行天身行寂然威仪礼节，而心自定然后复乱。斯如来身无有边际，亦无限碍，亦无妄想，不可想节。如来身者不可限取，无若干像。如来身者亦复如是，无所不遍。犹如虚空，不有妄想；如来若斯，永无思想。犹如虚空，皆以遍入一切形色；如来若斯，悉以周遍照诸众生。犹如虚空，普入诸色间关其里；如来之身亦复如是，普照众生靡所不遍。犹如虚空，皆长一切百谷草木；如来若斯，至真之体长育德本。犹如虚空，不计有常及与无常，亦无昼夜；如来若斯，身不有常不云无常，不能见顶。
“又复，寂意，诸佛世尊，佛以普见天上世间魔王、梵天，无敢当佛睹其顶者。诸天龙神、揵沓和、阿须伦、迦楼罗、真陀罗、摩休勒、人与非人、声闻、缘觉，若诸菩萨，莫能堪任见如来顶。所以者何？佛成道未久时，转法轮游波罗奈。东方去是世界甚远，乃得思夷华佛土，世界曰怀调，有菩萨名曰应持，来诣忍界，奉觐世尊，稽首作礼，敬问供事。礼足下已，绕佛七匝则往其前，应持菩萨时心念言：‘我欲度知如来身限。’自变其身高三百三十六万里，观如来身五百四十三万兆垓二万亿里，则心念言：‘我获神足，神通自娱，我宁可复测度佛身所入云何？’佛以威德，以神足力，上方去此百亿江河沙诸佛国土，有世界名莲华严，其土有佛名莲华上，如来、至真、等正觉现在说法，应持菩萨往在其前，不能睹之。在上而立遥视，永不逮见世尊大圣能仁佛顶，欲见顶相永不得见也！不知佛身高长广远几千亿载江河沙佛土。
“时应持菩萨，往诣莲华上佛所，稽首佛足，右绕三匝，住于佛前而白佛言：‘我身所来去是远近？’佛言：‘去此百亿江河沙佛土，卿族姓子从彼到斯。’应持菩萨白佛言：‘我上过到若干佛土，不能得见释迦文佛顶，不知高长几百千亿江河沙佛土！’彼佛答曰：‘假族姓子，以是方便圣明之慧斯神足力，从此转上江河沙劫，忽以越过上无喻佛土，尚不能得见于世尊释迦文顶，亦不可得其身边限！又族姓子当知，佛身无限巍巍如是不可譬喻，诸佛世尊不可称载。又族姓子，用无侣故名不可喻，如来禁戒亦无譬喻，三昧定意、智慧解脱、度知见品、身口心业、色相众好悉不可喻。一切众生以若干品引譬举喻，咨嗟如来禁戒无极，定慧解脱、度知见品、身口心业、色相威好。犹如虚空不可得边，如来之身无际若斯。’于时应持菩萨，闻莲华上如来所说，忻然大悦得未曾有，即礼佛足，绕圣七匝，没彼佛国。承佛圣旨，蒙已神力，发意之顷到此佛土，往诣佛所前，稽首礼释迦文佛足，右绕七匝，则住佛前，以偈颂曰：
“‘欲解达佛身， 犹如喻虚空，
乐得知边际， 以舍所造作。
过此百千亿， 无量江河沙，
上越若干土， 欲见佛身顶。
过到无限土， 至莲华佛界，
乐得身边限， 不睹见佛顶。
其彼国土佛， 名曰莲华上，
见我心所念， 便以分别说：
“假使引众喻， 讲诸佛世尊，
便不顺佛教， 则为诽谤圣。
若欲知譬喻， 诸佛法平等，
颁宣虚空限， 实无有边际。
设犹如虚空， 佛戒禁若斯，
定意智慧业， 解脱度知见，
犹虚空无际， 色身亦如是。
欲观世护顶， 等譬如虚空，
如虚空所周， 佛身遍如是；
如虚空所遍， 光明照亦然，
其光照所至， 有言辞若兹；
如言辞所至， 心遍亦复如；
如心所遍至， 慈心布如是；
如慈心所遍， 慧周等无异；
如慧之所周， 身所周若斯；
功德亦如是， 道心无有二；
如道心功德， 解色亦如是；
充满于虚空， 所度复越是。
如一切众生， 所受福德品，
其发道心福， 一人德如是。
如其发道心， 功德业名称，
若受正法者， 功德过于彼。
一切诸佛兴， 颁宣百亿劫，
叹持正法功， 不得其边际。
其兴于道心， 而护诸正法，
好乐解空无， 十六不获一。
以乐解空无， 则不失道心，
执持尊上法， 是慧乃和同。
逮得斯法趣， 菩萨则勇猛，
获致佛功勋， 奉修佛道行。”
说是颂偈时， 震动亿佛土，
诸天亿百千， 鼓亿千伎乐。
无数亿千人， 悉发大道心，
因闻大法故， 应持之所叹。
是处不可议， 无上不可限，
诸佛普示现， 自在之秘业。’”
密迹力士谓寂意曰：“是如来身秘要，若彼众生皆集一会，或有能见如来身者，或不见者。其能见者欢喜观之，其不见者默然而观。如来不食，众生悉见如来服食。又寂意，如有天名精力，初化受道，取如来食而器受之，济诸穷乏。众人皆见如来而食，见如来举食著于口中，自然还器。诸天子取往古宿世如来所，种植众德本而有余殃，在在所生就与羸劣，使服食之。饥乏困厄不得食者，如来愍此以食授之。是众生等食斯饭已，身体安隐，消除尘劳，众想休息，心性仁和，志存无上，以平等觉发不可思议。以是之故，当作是观，如来不食，如来至真以法为食。所以者何？如来之身成钩锁体，犹如金刚铿然坚强，不可破坏。其如来身无有生藏，亦无熟藏，复无坚软，亦无不净大小诸便、咳唾之秽。又如来身如紫金色，无怯无弱，不有恐畏。
“寂意，且观于如来身，旷然无极，甚妙坚固犹如金刚，而身柔软如细天衣。或时上妙显微妙身，天人玉女稽首足下，礼如来身，触如来足，柔软极细不可为喻，悉发无上正真道意，永无众尘。若贪淫人，瞋恚、愚痴若有等分，见如来身适值目睹，其淫怒痴所有等分，一切身行悉为消除，无复众尘。若有悭、贪、犯戒、瞋恚、懈怠、乱心、愚痴，使布施、持戒、忍辱、精进、一心、智慧。取要言之，若有离于清白之法，见如来身，弃不善想，皆修德本。以不妄想观于如来，乃曰真道。是为，寂意，如来身秘要。若有布施，如来瑞应所化自在，以律开化众生不受长育，解众生想而为颁宣建立应度。如来于彼观无所业，又无所行。如来至真未曾念是：‘我当化形。’所当化者，若方当化，心自念言。又化所观，如来至真在此业前，乃至世界所说土地无数世界，如来所化往来所至，如来在彼观无所想。其如来者，从身放光明，若干种色、无央种色、不可计限百千曜色，其光所照江河沙等诸佛国土。光明远照所奉行业，众生皆从彼开化之，以是无业所作行无。是故，寂意，如来身秘要，诸所念行，所颁宣说，所成就发无上正真道意。又如来身秘不可称计。”
说是如来身行秘要时，十千人发无上正真道意，八千菩萨逮得无所从生法忍。诸天人民、阿须轮、世间人赞叹密迹：“善哉！善哉！”诸天伎乐不鼓自鸣，雨于天华。世尊以右紫磨金色手，举著密迹金刚力士顶上，叹曰：“善哉！善哉！密迹快善说是如来身秘要！今所宣说，如佛所教而无有二。”
口密
密迹力士谓寂意：“何谓为如来口秘要？其夜如来逮无上正真道，成最正觉，至无余界、泥洹之界，灭度日夜。于其中间，施一文字以能颁宣，一一分别无数亿载，讲演布散无限义理。所以者何？如来常定，如来至真无出入息，无所思念，亦无所行，无复思想，悉无所行，虽口所宣，无想无行。如来所行无应不应，无言无说，不想有人。世尊所说一切超越三昧正受，皆以文字而分别说，颁宣文字而自倚著。一切众生如是周旋往来：‘如来为我讲说经法。’是则名曰如来在彼亦无想念。如来所观而知止足，其舌之门口宣音响，闻所宣音莫不悦喜，而演如来言辞之教。散一音声，悉普周遍众生所想、众生心念，是则如来从口敷演。如来言辞出六十品，各异音声。何谓六十？吉祥音、柔软音、可乐音、悦意清净音、离垢音、显曜音、微妙音、明听音、无乱音、无愦音、师父音、无刚鞕音、无粗犷音、善顺音、安重音、身所吉和音、随心时音、空悦音、与爱安想音、无恼热音、方正音、识达音、亲近音、意好音、欢悦音、和教音、晓了音、精勤音、忍和音、重了音、其响去秽音、应师子音、龙鸣音、雨好音、海雷龙王音、真陀罗伎音、哀鸾音、鹰畅音、鹤鸣音、耆域音、英鸟音、雷震音、不卒音、不暴音、普入响音、去非时音、无乏音、无怯音、悦豫音、通畅音、戒禁音、美甘音、进行音、广普音、具足音、诸根无瑕音、不轻疾音、无住音、响普入众会音、宣诸德音。”
密迹金刚力士谓寂意菩萨：“是为如来六十品音。其如来音，普通十方诸佛世界，可悦一切众心性行。如来所观无有妄想，如来道心不作是念：‘吾当为其口宣经法：通闻经、德经、所演经、分别经、颂诗经、藏经、于是顺经、生经、方等经、未曾有法经、譬喻经、章句经，若说古喻，若有引喻，有颁宣言论谈语，诸无上讲诸事敷演众事，有所处当分布远近，开通其本自解晓了，宣畅其义而为开化。’又众会等，如来至真所宣法典，亲近佛坐，入比丘众、比丘尼、清信士女，诸天龙神、揵沓和、阿须轮、迦留罗、真陀罗、摩休勒、若人非人众会之党，随众生根所行精进，从所乐法而令入道；以顺入道，求众生无因开化之，乐法音响亦复如是。斯诸众生心自念言：‘从如来口出。’不以各各说法，随心别异言行应时，各各闻法而得开解，是则名曰如来口密要也。
“又有，寂意，无数众生行不可计，其所言辞八万四千闇处下劣，诱进此辈无明众生，入如来法而蒙开化。又众生行不可限量，若有贪淫，随时因彼众生所行，由入其中便救济之。怒、痴众生及等等分行三事，蔽众生之类，随其三界思想之顷，庄严拔之，令无所住而无异心。入众生类罪福之行，而为分别现如来寿，而有限尽不知。众生所行罪福，以权方便各说异法。如来善权众生无限，不可计量，所行不同，便为颁宣若干品法。又以众生，在于我所面现相值，如来所说悉遍入心，随其本行宣布道业各解入道，是则名曰如来秘要。若有菩萨入如来秘要，是等不知，谓于如来至真演有为之门，而如来法悉是无为。又有如来宣一品音，众生想念坐有所说，唯忆想乐如来音者，望想所说。不当作是观，而如来口永无所说。所以者何？或有众生闻如来音，眉间之相谓之在顶。若有想发，知之绀色从天中[立+寺]。目善明好，人不堪任谛视如来。所以施与，消除诸非，弃诤讼门，无危害心。若颈肩臂去众阴事，若诸指事，若以身胁，若有宣颁，从背至足，若以腹，若以脐又阴马藏，若以膝腨无瞋休息，若以有相及成种好，于世最上。若有想知如来至真闻其音响，随其所好诸根厚薄，从其应度而开化之，演斯音训悉使入律。虽尔如来所观开化亦无相念。
“犹如，寂意，或譬如伎乐以调其音，以手鼓之其声悲和，无有在彼作是声者，皆由方便缘合，而有殊特悲和之音。如是，寂意，如来言辞化众生心，缘其畅教，如来在彼，有所演说无有偏党，皆是宿缘所造立行而有殊特。如来至真在于众生，超绝巍巍由本殊特。犹如，寂意，呼声之响其音远彻，其音所出不在于内，亦不处外，不在中间。如来若斯宣音训诲众生之心，其辞言教不从身出，亦不从心，不内不外，不从中间。犹如大海之中如意明珠，演其光曜可一切众。若宝明珠系在幢头，遍照城市。从众生心所欲志愿，其明月珠出宝，众人各得所欲，斯明珠宝亦无想念。如来若斯其有宝心，志存清净，执大哀幢，从众生性根无所不应，各使开解。虽显是教亦无想念，是则如来所宣秘要。”
（中略）　　
“如是，寂意，诸佛世尊音声无际不可限量。释迦文佛游在灵鹫山，时舍利弗，闻贤者大目连宣扬大音，怪之所以。贤者阿难前白佛言：‘谁为于今宣扬大音遥自归命？’佛语阿难：‘耆年大目连在西方境，去是九十九江河沙佛土，世界名光明幡，其土佛号光明王如来至真，今现说法。耆年大目连到彼佛土，意中欲还归斯国土故，遥宣扬此大洪音。’阿难又问：‘以何因缘到彼佛土？’佛告阿难：‘大目连至，当问其意。’时大众会各白佛言：‘欲乐得见光明幡世界及光明王佛如来、至真、等正觉，睹大目连游在其国。’尔时，世尊见诸众会劝助意，时从眉间相，有大光明名俱受，照九十九江河沙等诸佛世界，至光明幡佛土。其大光明普遍众会，悉睹其土光明王如来至真。大目连见之，自投其地，称宣大音。
“尔时，世尊释迦文佛，告贤者大目连：‘承其光明来还此土。’时目揵连依佛光明，发意之顷还到此土，稽首佛足，右绕七匝，则住佛前，悔过自归，重自克责：‘我甚迷误！如来音响不可限量，而欲试之。我所至到极为旷远，所至到处听音适等，近不觉远。如来音响巍巍无际。’佛言：‘如是，目连，如汝所云，如来音响彻远，无以为喻。欲知如来音响远近，犹限虚空欲得边际。所以者何？犹如虚空普周无边，如来言辞响彻无际，回远如是。’寂意，当说目连往返品时，寻于彼会，一万人皆发无上正真道意。是为如来言辞秘要。”
密迹金刚力士言：“于寂意所知云何？一切众生心各所念，宁可知乎？”
寂意答言：“一人心念思想难限，正使三千大千世界众生，一劫共计观察多少不能知之，何况一切众生心念思想，不可称限乃如是也！今故语汝，殷勤嘱累，计如一切众生心想，所演音响无限若斯，何况一切众生心性，是无形想，不可计喻！”
（中略）
密迹金刚力士谓寂意曰：“是则如来口言秘要。又如来密要，随其音声，而为众生说法开化。斯三千大千世界，设若干种，如来至真宣布训诲，从其音辞，以不可计诸有名号，化立至诚。若往无业，斯则名曰苦习尽道，名曰地神拥护，其心坚固意本。”于是神咒曰：
“阿裨阿婆牟黎　加阿呵那移　阿迦优头
“是护一切，是神咒乃名曰苦习尽道。”
其虚空中一切诸天悉叹所言，各宣咒曰：
“活知　阿活知　阿活吒迦弥　阿和尼抳黎
“是神咒救护一切，是则名曰苦习尽道。”
其四天王诸天复咒曰：
“伊泥弥泥　多闭多多闭　维卢
“救一切众生，是则名曰苦习尽道法。”
彼忉利天上诸天咒曰：“是神咒护一切其回转：
“贯习　主灭尽　为尽不相举要”
第三焰诸天而复咒曰：
“首黎道罗斯　和尼道罗犀虽耶　道犀虽耶被和尼”
第四兜率天咒曰：
“独犯面触　固转积畜业
“是诸咒护一切。”
第五乐无慢天说咒曰。
“所度俱所度　护所度　主度女
“是诸咒护一切。”
第六他化自在诸天咒曰：
“呵呼事业呼　和泥移　啊罗尼含
“是咒护一切。”
第七诸梵天咒曰：
“有事业　事业种　因缘树以因缘度
“是咒护一切。”
第八梵身诸天咒曰：
“清明　造清净　清净风　动清净
“是神咒护一切。”
第九梵满诸天咒曰：
“无极氏　俱将去　道御主　念坚要
“是神咒护一切。”
第十梵度著诸天咒曰：
“和那和那散提　和那呵呵那　和那拘摩那
“是神咒护一切。”
第十一大梵诸天咒曰：
“木密　木密鞕彼亦鞕　印氏
“是神咒护一切。”
第十二光曜诸天咒曰：
“伊谐谐　将谐去亲近
“是神咒护一切。”
第十三少光诸天咒曰：
“是取去　不将去不使去　无所至
“是神咒护一切。”
第十四无量光诸天咒曰：
“贯习　俱供习习灭尽　习无量
“是神咒护一切。”
第十五光音诸天咒曰。
“以断终　自在断顺从和　常清净
“是神咒护一切。”
第十六约净诸天咒曰：
“所至趣　所可归近所到　以近所到
“是神咒护一切。”
第十七少净诸天咒曰：
“清净　清净氏　净复净　归清净
“是神咒护一切。”
第十八无量净诸天咒曰：
“无我氏　无吾我氏　非贡高归自大
“是神咒护一切。”
第十九净难逮诸天咒曰：
“解脱以遮　迹解度　本近解
“是神咒护一切。”
第二十应果天、第二十一御辞天咒曰：
“以无作　无所作　除所作　所作究竟
“是神咒护一切。”
密迹金刚力士言：“是则名曰苦习尽道，所当奉行，所应开化，而随律教，显现微妙无极之业。第二十二离辞诸天、第二十三假使诸天、第二十四善见诸天、第二十五一究竟诸天、净居有四天，谓所奉行，决了一处，究竟天、真究竟天、无瞋恚天、不亲近天。是为，寂意，诸天立至诚誓慧众。如是诸夜叉鬼神、揵沓和、阿须轮、迦楼罗、真陀罗、摩休勒、迦卢迹鬼神、持华鬼神，其言辞教各各别异。
“又寂意，是阎浮利天下大国，具足有一千，各有大郡。其十六大国，以用治政而相摄护，各自咨嗟。一切诸人及与非人，言语各异，音声不同，辞有轻重；如来圣慧从其音响随时而入，皆悉化之立正真业。各有种号：释种、安息、月支、大秦、剑浮、扰动、丘慈、于阗、沙勒、禅善、乌耆，前后诸国，匈奴、鲜卑、吴、蜀、秦地，诸么夷狄，他罗多愚民野人，及诸须曼耶咒女人处国、牟兜吒国、因缘国、波罗奈国、数树国、金本国、脾罗本国、倚脾沙国、益本国、上本国、他谈国，北方异国，西方所持国。海中诸神，众虫鱼鳖，诸山中神，有形含血之类，阿拘罗、摩拘罗、阿那散，诸牧羊诸禽兽，所负诸瘘种，心不平正，前曾生者，处在世者。如是，寂意，如斯千国周围充满，于阎浮利天下，各自异居。又是诸人及非人类，言语各异，志操不同，音声各别；如来至真随其言音而入其中，因开化之立于正真。”
密迹金刚力士谓寂意菩萨曰：“此三千大千世界，有八十四亿百千垓众生之类，言辞各异。计是一切皆归一谊，至真之慧，至诚无怒。如是，寂意，是则如来言辞秘要。
“又寂意，如来言辞，决于一切众生疑网令无余结。十方一切所有众生，众生种类多于地土。此众生之类所行各异，与本不同，罪皆使毕，逮得人身；以得人身，从思想生，是诸众生逮得智慧辩圣勇猛如舍利弗，合斯智慧为一人圣。如是比像普使众生皆得智慧，各如前一圣明。以是圣明在于一劫，若过一劫，智慧禅思以察众想，求其本末。如其一人智慧禅思，不复训诲，从第二人，咸受言教，智慧圣达各有大明。以是比像，斯众生等各各所疑，往诣如来，如来一时弹指之顷悉说本末。大圣如是，常以一心入于一切众生心念，皆能分别慧明所在，以一言辞悉决结网，各各处当慧本所在，各令欣然而得其所。所闻如来智慧明达，如来悉令明了。
“又次，寂意，如来悉决一切众生前后所疑令无余结，是为如来言辞秘要。所入音响，又其言教，是不足言。如来言辞不可限量，无以为喻。”
说是如来秘要言辞时，二万二千众生皆发无上正真道意。一切众会得未曾有，普闻密迹金刚力士宣如来言辞秘要之业，各怀悦豫，各从坐起，稽首自归密迹金刚力士。
意密
密迹金刚力士复谓寂意菩萨：“何谓为如来心秘要？其业清净。所以因缘？一切诸天子所生，以一识慧寿八万四千劫，又其神识不转不变，以为余识乃至定意还得寿命；从彼终没，因其所行受身而生。如是，寂意，如来从其夜得成佛道，至灭度日，于其中间，如来无疑亦不回转，心无思行，心无游行，心无不坚，心无所合，心无所散，心无乱，心无移，心无游，心无护，心无寂，心无失时，心无迷，心无求理，心无暗，心无生，心无喜，心无怯，心无住，心无往，心无想，心无望，心无求想，心无消灭，心无所观，心无御识，心无住处，心无观他，心目无睹，耳无所听，无鼻口身，心无想念，意不倚色，无声、香、味、细滑，心不依法，心无乐处，心不非乐，心不住内亦不住外，心不入法，心不越慧，心不观过去，心不观当来，心不观现在，心如来圣，心清净巍巍。其心不造罪福之业，于一切法，慧无挂碍而普示现已。心清净，不见他人心不清净。其所见者亦无所观，若所观者亦无妄想，察无放逸，睹所观见亦无驰骋，观有所见永无所见。如来所见，不肉眼视，不天眼睹，不慧眼察，不法眼看，不佛眼观，不合天耳听，不合观他心，不杂念识过去世事，不依神足而为变化，不倚所有，诸漏已尽，于一切法悉无合会，应于诸法无所挂碍。其无吉祥，无有众业，永无所行。其慧所住，犹若本无，皆知一切众生心行。十种力业、四无畏慧、十八不共诸佛之法，是亦若斯，进退无业，舍心意识，不离如来三昧定住，普造一切诸佛道事。一切诸法慧无挂碍，悉无所著。
“犹如，寂意，如来至真化如来像；其化如来，无心意识、身口意，其行所在至真示现，随时能作佛事，化亦无想，亦无求念。如是，寂意，道心如斯，犹如来化等无有异。其所化者所念无念，无身口心，因缘进退，目睹见之，皆作佛事，亦无所有，所谓化者悉无所行。诸法如化，如来解是，成最正觉。已成正觉，如来慧识不住五阴，无十八种，亦无诸入，不住内外，无善无不善，无现世，无度世，无有漏无不漏，无尘劳诤讼之厌，不住无为有数无数，无有三世去来今行周旋往返，不住有为有所观察也，不住无为观也。其慧亦如是，悉无所住。如来至真处于一切众生志性，显仁慈慧，无所伤害，救济危厄。寂意当知，是如来秘要，若有所入，其所班宣无不普达。又有寂意，如来秘要不可限量，所宣秘密不可得底。”
密迹金刚力士说如来秘要品时，无央数诸佛世界六返震动。其大光明照于十方，睹于十方无量佛土。天雨众华，箜篌乐器不鼓自鸣。无央数人皆发无上正觉道意，不可计菩萨逮得无所从生法忍，不可限人逮得柔顺法忍，倍复不可计菩萨得一生补处，德本淳淑。以是因缘故，十方所在诸佛国土，各各在诸佛世尊，于贤劫中，众菩萨等净修梵行。是诸菩萨以法供养，皆各散华，奉事贡上密迹金刚力士。其所散华化成华盖，承佛威神，是诸华盖一切咸来，在于佛所，而绕佛及密迹金刚力士三匝，普覆众会。又其宝盖住虚空中，当于佛上，从宝盖出如是比好妙音声：“唯然！世尊，贤劫菩萨遣我等来，供养大圣及密迹金刚力士。奉法供养，及班宣是如来至真不可思议所说秘要，皆佛威变之所为也。”